*Proiect*

**LEGE**

**privind protecția animalelor de companie**

Parlamentul adoptă prezenta lege ordinară.

**Capitolul I**

**DISPOZIȚII GENERALE**

1. **Obiectul de reglementare**

Prezenta lege stabilește cadrul juridic privind protecția și bunăstarea animalelor de companie și a animalelor fără stăpân, precum și interzice tratamentele cu cruzime, provocarea nejustificată a durerii, suferinței sau vătămării, și a omorului acestora.

1. **Domeniul de aplicare**
2. Prezenta lege reglementează:
3. deținerea, întreținerea, identificarea, comercializarea, transportarea și protecția animalelor de companie și a animalelor fără stăpân, cu respectarea principiului tratamentului uman, indiferent de forma de proprietate sau alte drepturi asupra acestora;
4. responsabilitățile deținătorilor animalelor de companie și ale autorităților responsabile de gestionarea animalelor fără stăpân;
5. supravegherea și mecanismele de participare civică în domeniul protecției și bunăstării animalelor;
6. mecanismele de monitorizare, control și sancționare a încălcărilor legislației în domeniu.
7. Prevederile prezentei lege se aplică următoarelor activități care implică animalele:
8. întreținerea, creșterea, comercializarea și transportarea animalelor;
9. acordarea asistenței medicale veterinare;
10. aplicarea tehnologiilor de inginerie genetică asupra animalelor;
11. reglementarea, gestionarea și controlul efectivului animalelor fără stăpân;
12. utilizarea animalelor în activități publice și recreative;
13. utilizarea animalelor în terapia asistată de animale.
14. Prezenta lege nu se aplică întreținerii, creșterii, comercializării animalelor destinate utilizării în scopuri științifice.
15. **Principii fundamentale**

La executarea legii se respectă următoarele principii fundamentale:

a) principiul tratamentului uman - animalele sunt tratate cu respect, fără cruzime, suferință inutilă sau vătămări nejustificate;

b) principiul egalității - toate animalele beneficiază de protecție egală fără discriminare pe criterii de specie, rasă, vârstă, stare de sănătate, valoare economică sau statut juridic (cu sau fără stăpân);

c) principiul respectului - tratamentul față de animale se bazează pe respectul ființei umane față de animal ca ființă vie, capabilă să simtă, să manifeste emoții și să sufere, ceea ce implică un comportament responsabil și un tratament special, uman;

d) principiul responsabilității - deținătorii de animale, autoritățile competente și alte persoane implicate în activități cu animale poartă răspundere pentru viața și bunăstarea acestora;

e) principiul prevenției - promovarea măsurilor de prevenire a cruzimii față de animale și de asigurare a bunăstării acestora, inclusiv prin educarea unei atitudini morale și umane față de animale.

1. **Noțiuni principale**

În sensul prezentei legi, următoarele noțiuni semnifică:

*abandon-* lăsarea intenționată a unui animal de companie aflat în proprietatea sau îngrijirea unei persoane, în afara locului său obișnuit de deținere, fără a-i asigura hrana, adăpostul și asistența medicală veterinară necesare, cu scopul de a renunța la dreptul de proprietate sau la responsabilitatea față de acesta;

*activitate educațională și recreativă asistată de animale (în continuare - AERAA)* – activitate cu caracter educațional și recreativ, desfășurată cu implicarea animalelor, destinată îmbunătățirii stării intelectuale și a calității vieții umane, practicată de specialiști sau voluntari instruiți în acest scop;

*azil -* loc special destinat și amenajat pentru protecția și întreținerea animalelor de companie și a animalelor cu sau fără stăpân, confiscate, plasate temporar sau capturate, în conformitate cu prevederile prezentei legi, care îndeplinește următoarele funcții:

* acordarea de ajutor operativ și asistență medical-veterinară animalului, inclusiv ameliorarea suferinței prin intervenții de specialitate;
* asigurarea îngrijirii pe termen lung pentru animalele care nu au fost revendicate sau nu au găsit imediat un nou stăpân;
* facilitarea reunificării animalelor pierdute cu fostul deținător;
* identificarea unui nou adăpost sau a unui nou stăpân pentru animalele fără adăpost.

*adopție* - procedura de luare la întreținerea și asumare a responsabilității pentru un animal de companie lăsat fără stăpân, dintr-un azil sau Centru de Întreținere Temporară a Animalelor *(în continuare - CÎTA)*, sau de la persoana fizică sau juridică, precum și direct din habitat, cu respectarea prevederilor prezentei legi;

*animal de companie -* orice animal deținut sau destinat a fi deținut de către om în scopuri private necomerciale pentru agrement sau companie

*animal fără stăpân* - orice animal de companie care nu are adăpost, se află în afara proprietății stăpânului sau a deținătorului și nu se află sub controlul ori supravegherea directa a unui proprietar sau deținător;

*eutanasie* - orice act efectuat de un medic veterinar sau sub responsabilitatea acestuia, care are ca efect decesul animalului, realizat fără suferință și cu minimum de durere fizică și psihică, printr-o metodă umană și cu efect imediat;

*bunăstarea animalelor* - ansamblul condițiilor necesare pentru satisfacerea cerințelor biologice și etologice ale animalelor, prin asigurarea creșterii, întreținerii și îngrijirii sistematice, hrănirii, adaptării,

și tratamentului uman;

c*apturarea animalelor* - set de măsuri realizate cu mijloace care nu provoacă suferință inutilă, având ca scop protecția, relocarea, îngrijirea sau desfășurarea altor acțiuni prevăzute de prezenta lege;

*transponder–* dispozitiv electronic de identificare(microcip) care îndeplinește o dublă funcționalitate: stocarea unui număr unic de identificare şi transmiterea acestuia în cazul în care este activat de un câmp de radiofrecvență corespunzător;

*cruzime față de animale* -orice acțiune sau omisiune intenționată ori din neglijență, care provoacă durere, suferință, traume sau moarte animalului, precum şi orice altă faptă prevăzută la art. 26.

*identificare–* proces de atribuire a numărului unic de identificare prin mijloace autorizate, care permit identificarea și înregistrarea animalelor;

*înregistrare în Sistemul Informațional Automatizat „Registrul Animalelor de Companie” (în continuare - SIA „RAC”)* - introducerea în SIA „RAC” a datelor privind animalele de companie și animalele fără stăpân, precum și a informațiilor referitoare la deținătorii acestora, cu condiția efectuării microcipării obligatorii a animalelor. În lipsa documentelor sanitare veterinare ale animalului, instituția abilitată în domeniul sanitar veterinar eliberează carnetul de sănătate și, după caz, pașaportul animalului de companie;

*mutilare*- vătămarea corporală a unui animalul, care a determinat pierderea totală sau parțială a unui organ sau a unei părți a corpului, cu sau fără afectarea funcției fiziologice a acestuia;

*Programul național privind reglementarea efectivului animalelor fără stăpân (în continuare - Program național REAFS)* – document politic ce stabilește un plan de acțiuni la nivel național, elaborat în scopul reglementării efectivului animalelor fără stăpân, protejării sănătății publice și asigurării bunăstării animalelor.

*Programului CSVE* - componentă a Programului național REAFS, constă în captarea, sterilizarea, vaccinarea, microciparea, crotalierea, înregistrarea în SIA „RAC” și returnarea acestora în habitatul lor (locul capturării);

*carantină* - ținerea în izolare a animalelor, prin excluderea contactului direct sau indirect cu alte animalele din afara unității epidemiologice, în vederea prevenirii răspândirii bolilor transmisibile, pe o perioadă determinată, pe durata căreia animalele izolate sunt supuse supravegherii și în caz în care este necesar, testării și tratamentului medical veterinar;

*Centrul de Întreținere Temporară Animalelor (în continuare -CÎTA) -* loc special amenajat pentru deținerea temporară a animalelor de companie cu sau fără stăpân, confiscate, înstrăinate, găsite sau capturate în conformitate cu prezenta lege, care asigură servicii de capturare, sterilizare, vaccinare asistență medicală veterinară și facilități pentru adopția ulterioară a animalelor;

*semne de proprietate -* elemente aplicate sau atașate animalului (zgardă, botniță, lesă, microcip, tatuaj, medalion, crotalie, sau alte semne distinctive) care permit identificarea apartenenței acestuia față de un deținător;

*Secția teritorială de control și de protecție a animalelor (în continuare - STCPA) -*structurăcreată și abilitată de către autoritatea administrației publice locale de nivelul al doilea sau, după caz, de către autoritățile administrației publice locale de nivelul întâi, în limita resurselor disponibile, care are atribuții de supraveghere, control, și reglementare în domeniul protecției animalelor de companie și al gestionării populației de animale fără stăpân.

*„Registrul Animalelor de Companie” (în continuare - SIA „RAC”)*- resursă informațională ținută în Sistemul informațional automatizat „Registrul de stat al animalelor”, destinată colectării, stocării și actualizării informațiilor cu privire la animalele de companie și deținătorii acestora;

*situație de pericol iminent* – circumstanțe în care un animal necesită intervenție imediată din partea omului sau asistență medicală veterinară urgentă pentru a preveni orice pericol pentru viața și sănătatea animalului;

*sterilizare sau castrare* –intervenția chirurgicală sau tratament medicamentos efectuat cu scopul de a împiedica reproducerea animalului prin înlăturarea funcției de reproducere;

*terapie asistată de animale (în continuare - TAA)* - formă de terapie complementară, care are drept scop ameliorarea tulburărilor fizice, emoționale sau cognitive ale persoanei, practicată în exclusivitate de medici profesioniști, în care un animal special pregătit este implicat controlat, ca parte integrată a procesului terapeutic.

*zone de contact cu animale* - spații special amenajate, inclusiv expoziții, spectacole, și, voliere, zone, terenuri sau încăperi destinate întreținerii și/sau utilizării animalelor în scopuri de divertisment sau educative oferind vizitatorilor posibilitatea de a intra în contact fizic direct cu animalele, inclusiv prin atingere, mângâiere sau hrănire .

*tratament uman* – atitudine și comportament față de animale care respectă demnitatea acestora și evită orice formă de cruzime, neglijență sau abuz;

*comerț cu animale de companie* - ansamblul de tranzacții practicate în scopuri lucrative, care implică transferul proprietății acestor animale;

*creșterea și îngrijirea animalelor de companie cu titlu comercial* - activitate organizată și continuă de deținere, reproducere și întreținere a animalelor de companie, desfășurată cu scopul principal de obținere a unui beneficiu economic, indiferent de forma juridică a entității care o realizează.

**Capitolul II**

**DELIMITAREA COMPETENȚELOR**

1. **Competențele Guvernului**

În domeniul protecției animalelor, Guvernul are următoarele competențe:

1. stabilește obiectivele şi direcțiile prioritare ale politicii de stat în domeniul protecției animalelor;
2. asigură coordonarea interinstituțională, prin structurile sale specializate în domeniul protecției animalelor;
3. aprobă cadrul normativ în domeniul;
4. aprobă Programul național REAFS și asigură resursele financiare pentru implementarea acestuia;
5. asigură alocarea mijloacelor financiare pentru crearea, dezvoltarea și funcționarea Sistemului informațional SIA RAC.
6. **Competențele Ministerului Agriculturii și Industriei Alimentare**

Ministerul Agriculturii și Industriei Alimentare este autoritatea centrală responsabilă de realizarea politicii de stat în domeniul protecției, sănătății, bunăstării și identificării animalelor și, în limitele competențelor sale funcționale, are următoarele competențe:

1. elaborează și promovează politicile publice și actele normative în domeniul protecției, sănătății, bunăstării și identificării animalelor;
2. asigură implementarea tratatelor internaționale în domeniul protecției animalelor la care Republica Moldova este parte și exercită funcția de punct național de contact pentru acestea;
3. monitorizează implementarea politicilor publice și actelor normative în domeniul protecției animalelor;
4. cooperează cu autoritățile administrației publice locale, organizațiile neguvernamentale și alte entități relevante în vederea realizării politicilor de protecție a animalelor;
5. elaborează Regulamentul privind deținerea animalelor de companie aprobat de Guvern;
6. participă, în colaborare cu Ministerul Educației și Cercetări, la elaborarea și promovarea programelor educaționale privind dezvoltarea unei atitudini responsabile și umane față de animale și prevenirea cruzimii față de acestea.
7. **Competenta Agenției Naționale pentru Siguranța Alimentelor**

Agenția Națională pentru Siguranța Alimentelor (în continuare - ANSA) este autoritatea competentă în domeniul protecției, sănătății, bunăstării și identificării animalelor și are următoarele competențe:

1. pune în aplicare politicile și actele normative în domeniul protecției, sănătății, bunăstării și identificării animalelor;
2. înregistrează și ține evidența deținătorilor de animale, inclusiv a celor care desfășoară activități comerciale, de creștere, vânzare, deținere a animalelor de companie;
3. exercită controlul asupra respectării legislației în domeniul protecției și bunăstării animalelor de companie;
4. constată și examinează contravenții în domeniul protecției animalelor, în condițiile legii;
5. emite autorizații sanitar veterinare conform legislației;
6. cooperează cu autoritățile administrației publice centrale și locale în domeniul protecției, sănătății, bunăstării și identificării animalelor de companie;
7. exercită calitatea de posesor și deținător al SIA RAC și asigură identificarea și înregistrarea animalelor de companie în cadrul acestuia.
8. **Competența Ministerului Afacerilor Interne**

Ministerul Afacerilor Interne, prin intermediul Inspectoratului General al Poliției asigură menținerea ordinii și securității publice, precum și prevenirea, investigarea și constatarea infracțiunile și contravențiile în domeniul protecției și bunăstării animalelor, având următoarele competențe:

1. intervine prompt la sesizările privind cazurile de tratare cu cruzime a animalelor sau în situațiile în care viața ori integritatea acestora se află în pericol iminent;
2. examinează și documentează cazurile de tratare cu cruzime a animalelor;
3. desfășoară activități de prevenire, depistare și de combatere a faptelor de cruzime, neglijență sau vătămare intenționată a animalelor;
4. colaborează cu autoritățile competente în domeniu, inclusiv cu Agenția Națională pentru Siguranța Alimentelor, autoritățile administrației publice locale, organizațiile necomerciale și reprezentanții societății civile, în vederea prevenirii şi combaterii tratării cu cruzime a animalelor și respectării prezentei legi.
5. **Competența autorităților administrației publice locale**
6. Autoritățile administrației publice locale de nivelul al doilea, în limita resurselor financiare disponibile îndeplinesc următoarele atribuții:
7. pune în aplicare politicile și actele normative în domeniul protecției animalelor împotriva tratării cu cruzime în colaborare cu reprezentanții STCPA;
8. asigură, la nivel local, realizarea Programului național REAFS, în colaborare cu organizațiile necomerciale pentru protecția animalelor;
9. notifică anual Agenția Națională pentru Siguranța Alimentelor și informează societatea civilă, precum și plasează public datele privind realizarea măsurilor în privința realizării Programului Național REAFS;
10. elaborează Regulamentul privind deținerea animalelor de companie aprobat de Guvern;
11. include în programele de dezvoltare locală problematica prevenirii şi combaterii tratării cu cruzime față de animale, reglementării efectivului animalelor fără stăpân, inclusiv și campanii de informare a populației;
12. creează și asigură funcționarea STCPA și CÎTA;
13. asigură participarea reprezentanților STCPA la procesul de luare a deciziilor, inclusiv la aprobarea reglementărilor, programelor și crearea comisiilor, precum și la procedurile de încheiere a contractelor privind achizițiile serviciilor publice în domeniu și la emiterea altor decizii în temeiul prezentei legi.
14. Autoritățile administrației publice locale de nivelul întâi, în limita resurselor financiare aprobate în acest scop de către consiliul local pe anul bugetar respectiv, îndeplinesc următoarele atribuții:
15. contribuie la implementarea politicii de stat în domeniul protecției animalelor împotriva tratării cu cruzime în colaborare cu reprezentanții STCPA;
16. asigură, la nivel local, realizarea și respectarea Programului național REAFS, în colaborare cu reprezentanții societății civile;
17. notifică anual către Agenția și informează societatea civilă, precum și plasează public datele privind realizarea măsurilor în privința realizării Programului Național REAFS;
18. elaborează Regulamentul privind deținerea animalelor de companie aprobat de Guvern;
19. creează și asigură funcționarea STCPA și CÎTA;
20. STCPA realizează următoarele activități:
21. asigură monitorizarea și coordonarea activităților privind capturarea, sterilizarea, eliberarea animalelor, precum și întreținerea acestora în CÎTA, sau aziluri;
22. ține evidența animalelor cu și fără stăpân din teritoriu și organizează programe de înregistrare a animalelor de companie;
23. prezintă autorităţilor administrației publice locale propuneri de modificare și avize la elaborarea actelor normative, programelor, proiectelor, privind încheierea contractelor pentru achiziționarea serviciilor pentru animale, precum și în procesul creării comisiilor din domeniu, și altor decizii conexe în temeiul prezentei legi;
24. inițiază realizarea măsurilor de prevenire a relelor tratamente în privința animalelor în cazurile în care se constată pericol iminent pentru viața şi sănătatea animalelor în temeiul prezentei legi în coordonarea cu poliția, la nivel de structură specializată teritorială;
25. organizează, efectuează și monitorizează programele de sterilizare gratuită a animalelor de companie cu și fără stăpân;
26. elaborează și desfășoară campanii informaționale privind tratarea umană și responsabilă față de animale;
27. dezvoltă parteneriate sociale cu organizații necomerciale care contribuie la prevenirea şi combaterea tratării cu cruzime față de animale;
28. administrează pagina sa web oficială și plasează informația privind activitatea acesteia, precum și informația privind animalele în ceea ce privește: capturarea; pierderea; găsirea; despre locurile din care au fost capturate (adresa, aria și poza) și alte informații relevante;
29. elaborează și gestionează programul privind adopția animalelor în colaborare cu CÎTA.

**Capitolul III**

**DEȚINEREA ȘI ÎNTREȚINEREA ANIMALELOR**

**Secțiunea 1**

**Cerințe generale pentru deținerea și întreținerea animalelor**

1. **Deținerea și întreținerea animalelor**
2. Orice persoana care deține sau are în îngrijire un animal de companie este responsabilă pentru sănătatea și bunăstarea acestuia.
3. Întreținerea animalelor de companie precum și a celor fără stăpân, se realizează ținând cont de nevoile etologice, în funcție de specie și rasă asigurându-le condițiile necesare pentru menținerea sănătății și bunăstării acestora, asigurănd apă și hrană, îngrijire, posibilitate de mișcare, asistența medicală veterinară
4. Un animal nu poate fi deținut ca animal de companie dacă nu sunt îndeplinite condițiile prevăzute la alin. (2) și cele adoptate prin Regulamentul privind deținerea animalelor de companie aprobat de Guvern.
5. Este interzisă întreținerea animalelor în următoarele condiții:

a) în spații insalubre, întunecoase, fără ventilație sau cu temperaturi extreme necorespunzătoare necesităților fiziologice ale speciei;

b) în izolare totală față de stimuli naturali sau interacțiune socială, în cazul speciilor care necesită socializare;

1. Este interzisă expunerea animalelor la:
   * + - 1. violență fizică sau psihologică;
         2. lipsa asistenței medicale veterinare în caz de boală sau accident;
         3. foamete sau deshidratare intenționată;
         4. utilizare în scopuri ilegale, inclusiv lupte între animale sau dresaj violent.
2. Autoritățile publice, în colaborare cu reprezentanții societății civile, desfășoară campanii de informare, educare și responsabilizare a cetățenilor privind deținerea responsabilă a animalelor.
3. Numărul de animale de companie deținute în locuințe, sau în curți este stabilit de autoritățile administrației publice locale.
4. Activitatea de creștere, întreținere și reproducere în scopuri comerciale a animalelor de companie se supune autorizării sanitar veterinare.
5. **Drepturile și obligațiile deținătorilor animalelor de companie**

Deținătorii de animale de companie au următoarele drepturi:

1. să dețină și să crească animale de companie în condiții care respectă normele de bunăstare și protecție a animalelor, prevăzute de legislație;
2. să decidă, în condițiile legii, cu privire la adopția sau înstrăinarea animalului;
3. să solicite și să primească sprijin din partea autorităților competente în caz de pierdere, furt, abuz sau pericol asupra animalului;
4. să acceseze servicii de identificare, înregistrare, sterilizare și tratamente veterinare pentru animalele de companie;
5. să beneficieze de informații privind îngrijirea, hrănirea, comportamentul animalelor și de asistență medicală veterinară.

Deținătorii de animale de companie au următoarele obligații:

1. să identifice și să înregistreze animalele de companie în SIA RAC;
2. să supravegheze comportamentul animalului, astfel încât să nu pună în pericol sănătatea sau siguranța publică ori integritatea altor animale;
3. să asigure îngrijirea animalelor în funcție de necesitățile lor fiziologice, biologice și caracteristici individuale;
4. să asigure condiții adecvate de bunăstare animalului, inclusiv hrană, adăpost, îngrijire și asistență medicală veterinară;
5. să prevină orice formă de cruzime, neglijență, abuz sau omorâre nejustificată a animalului;
6. să nu abandoneze animalul, indiferent de motivele invocate;
7. să respecte cerințele privind transportul, carantină și asistență medicală veterinară, conform legislației în vigoare;
8. să asigure deținerea animalului în condiții care nu afectează drepturile celorlalte persoane care locuiesc în condominiu și utilizează spații sau zone destinație comună;
9. să plimbe câinii care necesită o responsabilitate specială specificați la Anexa nr.1 cu lesă și cu botniță.

Deținerea câinilor aparținând raselor cere necesită o responsabilitate specială, indicate în Anexa nr.1, este permisă în baza unui certificat de întreținere eliberat în conformitate cu alin.(2) art.16.

Creșterea și deținerea câinilor de rase specificate în Anexa nr.2 este interzisă.

Se interzice plimbarea animalelor de companie de către următoarele persoane:

1. lipsite de capacitate de exercițiu sau fără discernământ;
2. persoane cu deficiențe fizice sau psihice care nu le permit controlul deplin al animalului;
3. aflate în stare de ebrietate sau sub influența substanțelor narcotice sau psihotrope;
4. persoane care nu au împlinit vârsta de 16 ani, dacă nu sunt însoțite de un adult responsabil;
5. să transmită animalul unui nou posesor sau în azilul pentru animale, sau să sesizeze autoritățile abilitate în domeniul sau organizațiile necomerciale, în cazul în care proprietarul renunță la dreptul său de proprietate asupra animalului sau nu are capacitatea asigurării animalului cu condiții de întreținere a stării acestuia.
6. **Transportarea animalelor de companie**
7. Transportarea animalelor de companie se realizează cu respectarea necesităților fiziologice, in funcție de specie si rasă, în condiții care să asigure protecția și bunăstarea animalelor
8. Deținătorii animalelor de companie au obligația de a asigura transportul acestora în condiții care garantează, pe întreaga durată a deplasării, confortul, siguranța și bunăstarea animalelor, prin utilizarea unor mijloace de transport corespunzător echipate;
9. Transportarea animalelor care aparțin unor specii sau rase diferite se efectuează în cuști sau boxe separate.
10. La transportarea de lungă durată, se asigură plimbarea animalului cel puțin de o dată la 12 ore.
11. Animalele decedate sau cele care nu pot fi transportate în continuare sunt separate de celelalte și îndepartate la prima oprire.
12. Modul de transportare a animalelor de companie în transportul public se aprobă de Guvern.
13. **Asistența medicală veterinară și întreținerea animalelor bolnave**
14. La întreținerea animalelor, se asigură îngrijirea sănătății acestora, în cazul în care un animal este rănit, bolnav și are nevoie de ajutor, este obligatorie acordarea asistenței necesare sau, după caz, notificarea a medicului veterinar.
15. La acordarea asistenței medicale veterinare, copiile jurnalelor de istorii și tratamente medicale ale animalului trebuie eliberate la prima solicitare a deținătorului animalului sau, după caz, a persoanei care a solicitat serviciile pentru un animal fără stăpân.
16. **Reproducerea și modificarea artificială a animalelor**
17. Se interzice utilizarea metodelor de reproducere a animalelor care pot afecta sănătatea și bunăstarea acestora sau provoca pierirea acestora.
18. Se interzice utilizarea ingineriei genetice în scopul sporirii efectivului de animale sau al modificărilor structurale care pot prejudicia sănătatea și bunăstării acestora.
19. Se interzice reproducerea animalelor care prezintă agresivitate ereditară.
20. Lista speciilor și raselor de animale considerate periculoase și interzise pentru reproducere se elaborează și se aprobă de Guvern.
21. **Cerințe generale de înregistrare a animalelor de companie**
22. Animalele de companie, se identifică și se înregistrează în SIA RAC în termenul stabilit de autoritățile administrației publice locale, calculat de la data nașterii sau intrării în posesie. Termenul aplicabil fiecărei specii este prevăzut în regulamentul privind protecția animalelor de companie, aprobat la nivel local, fără a depăși termenul stabilit la alin.(1) art.33.
23. Animalele de companie întreținute în azil sau în CÎTA sunt supuse în mod obligatoriu microcipării și înregistrării în SIA RAC.
24. În cazul înstrăinării, pierderii sau decesului animalului, deținătorul are obligația de a notifica modificarea datelor în SIA RAC în termen de 7 zile.
25. Înregistrarea animalelor de companie se efectuează în conformitate cu prevederile Regulamentului cu privire la ținerea Registrului animalelor de companie aprobat de către Guvern.
26. **Înregistrarea și controlul câinilor care necesită o responsabilitatea specială din partea deținatorului**
27. Lista raselor de câini care implică o responsabilitate specială din partea deținătorului este prevăzută în Anexa nr.1,iar lista raselor de câini considerați potențial periculoși interziși pentru creștere și reproducere este prevăzută în Anexa nr.2.
28. Apartenența unui câine la o anumită rasă se stabilește în baza certificatului de origine emis de entități autorizate de Federația Chinologică Internațională sau de Organizația Chinologică din Republica Moldova, autorizată de aceasta, În lipsa acestui document, evaluarea se efectuează de către un specialist cu pregătire și competențe chinologice, conform procedurii stabilite de Agenție.
29. Deținerea și creșterea câinilor incluși în lista raselor cu responsabilitate specială este condiționată de absolvirea, împreună cu animalul, a unui curs de instruire în comportamentul canin și controlul animalului, susținut într-un centru de instruire autorizat. Finalizarea cursului se atestă printr-un certificat valabil emis de instituția respectivă.
30. La cursurile prevăzute la alin. (3) pot participa doar persoanele cu capacitate deplină de exercițiu, care dețin certificatul medical cu aviz psihiatric și narcologic pozitiv, eliberat conform legislației.
31. Calitatea de centru de instruire și evaluare, prevăzut la alin. (3), poate fi deținută de asociații profesionale și centre de instruire acreditate conform prevederilor legale.
32. Deținatorii câinilor specificați la alin.(1) sunt obligați să înregistreze animalele în Registrul deținut de Organizația Chinologică din Republica Moldova, afiliată la Federația Chinologică Internațională.
33. Regulamentul privind regimul de deținere a câinilor care implică o responsabilitate specială se elaborează și se aprobă de către Guvern.

**Secțiunea a 2-a**

**Creșterea și comercializarea animalelor de companie**

1. **Înstrăinarea dreptului de proprietate asupra animalelor de companie**
2. Creșterea și reproducerea animalelor de companie în scopuri comerciale, precum și desfășurarea activităților de întreprinzător implicând animale de companie, sunt permise doar în baza unei autorizații sanitar veterinare.
3. Se permite înstrăinarea animalelor în următoarele condiții:
4. la locul de întreținere sau creștere a animalelor;
5. în cadrul expozițiilor de scurtă durată, autorizare, organizate de cluburi chinologice sau felinologice;
6. în cadrul evenimentelor desfășurate de organizațiile necomerciale pentru protecția animalelor;
7. în exploatații de animale autorizate;
8. în aziluri autorizate.
9. Se interzice înstrăinarea animalelor de companie în următoarele condiții:
10. în locuri neautorizate;
11. în pet-shopuri, piețe, străzi sau în alte locuri publice a câinilor și pisicilor;
12. către persoane cu antecedente penale nestinse pentru fapte de cruzime față de animale;
13. către persoane sancționate contravențional pentru acte de cruzime față de animale;
14. către persoane care nu au 16 ani.
15. La înstrăinarea unui animal, deținătorul are obligația de a informa noul proprietar cu privire la specia, rasa, starea de sănătate a animalului, condițiile de întreținere necesare, precum și de a preda carnetul de sănătate și/sau pașaportul animalului.
16. Regulile privind comerțul electronic a animalelor de companie sunt specificate la Anexa nr.3.
17. **Întreținerea și comercializarea animalelor în pet shop (zoo magazine)**
18. Se permite comercializarea a animalelor de companie sănătoase, însoțite de documente sanitar veterinare, de origine, și după caz de identiificare, eliberate în condițiile legii.
19. În cadrul unităților comerciale de tip pet shop, animalele trebuie să fie întreținute în condiții care asigură:

a) protecția împotriva contactului direct cu vizitatorii, în scopul prevenirii stresului sau rănirilor;

b) protecția față de condiții de mediu nefavorabile (zgomot excesiv, temperaturi inadecvate, lumină intensă, umiditate necorespunzătoare etc.);

c) respectarea cerințelor etologice specifice speciei și vârstei animalului.

1. Personalul unității comerciale oferă potențialilor cumpărătorilor informații complete și veridice privind:specia și rasa animalului, nevoile fiziologice și comportamentale, cerințele minime de întreținere și îngrijire, proveniența animalului și eventualele tratamente medicale sau vaccinări administrate.
2. Unitățile comerciale deținătoare de animale de companie asigură asistența medicală veterinară prestată de medicii veterinari sau de către felcerii veterinari.
3. Personalul care se ocupă direct de întreținerea animalelor în pet-shopuri trebuie să dețină cunoștințe minime de etologie, bunăstare și igienă animală.
4. **Contractele care au ca obiect animale**
5. Este interzisă transmiterea dretului de proprietate asupra animalelor de companie cu titlu de executare silită, compensare, dare în contul plată ori în contul neexecutării unor obligații pecuniare, indiferent de natura acestora.
6. Dreptul de proprietate sau alte drepturi reale asupra unui animal încetează ,în cazul constatării unor acte de cruzime, rele tratamente sau neglijență gravă din partea titularului acestor drepturi, în conformitate cu prevederile prezentei legi.

**Capitolul V.**

**ÎNTREȚINEREA ANIMALELOR DE COMPANIE FĂRĂ STĂPÂN**

**Secțiunea 1.**

**Gestionarea și protecția animalelor fără stăpân**

1. **Reglementarea efectivului animalelor fără stăpân**

Reglementarea efectivului de animale fără stăpân se realizează în conformitate cu Programul național REAFS.

Programul național REAFS este elaborat în colaborare cu autoritățile administrației publice centrale și locale, cu Agenția și cu STCPA, precum și în coordonare cu organizațiile necomerciale.

Programul național REAFS este însoțit de un plan de acțiuni și se aprobă prin hotărâre a Guvernului, pentru un termen de 5 ani. Evaluarea programului este realizată de către Ministerul Agriculturii și Industriei Alimentare o dată la fiecare 2 ani, iar se revizuiește, în caz de necesitate, cel puțin o dată la 2 ani, în conformitate cu prevederile tratatelor internaționale la care Republica Moldova este parte.

Raportul cu privire la implementarea Programul național REAFS și planului de acțiuni se elaborează de către Agenția și se prezintă Ministerului Agriculturii și Industriei Alimentare și Guvernului spre examinare până la data de 10 aprilie a anului ce urmează după anul de gestiune, evidențiind gradul de realizare a obiectivelor generale și specifice stabilite în program și gradul de implementare a activităților prevăzute în planul de acțiuni. În cazul unor devieri semnificative de la obiectivele planificate, se propune un proiect de modificare a Programului național.

Agenția, în colaborare cu Ministerul Agriculturii și Industriei Alimentare, asigură informarea societății civile, precum și a instituțiilor interesate, cu privire la realizarea Programului național REAFS și stabilește termene rezonabile pentru consultări publice, acordând societății civile timp suficient pentru informare, participare și i exprimarea opiniilor privind documentele de politici elaborate.

Controlul populației de animale fără stăpân se realizează cu respectarea următoarelor principii:

a) prevenirea reproducerii necontrolate prin campanii de sterilizare în masă;

b) identificarea și înregistrarea animalelor capturate;

c) asigurarea condițiilor de viață adecvate în CÎTA sau în aziluri;

d) promovarea adopției responsabile;

e) returnarea animalului în habitatul său, în cazurile permise de lege și în absența unui risc pentru sănătatea și siguranța publică

1. **Capturarea animalelor**
2. Capturarea animalelor fără stăpân se efectuează în următoarele scopuri:
3. returnarea către deținătorul legal sau predarea către alte persoane pentru întreținere și îngrijire;
4. reglementarea efectivului animalelor fără stăpân;
5. acordarea asistenței medical veterinare.
6. Capturarea animalelor se efectuează cu avizul STCPA, care deține o evidență unificată a acțiunilor de capturare.
7. Unități de asistență medical-veterinară, azilurile și centrele de îngrijire temporară a animalelor (CÎTA) au dreptul de a steriliza animalele în cadrul Programului CSVE.
8. Câinii capturați sunt plasați în CÎTA teritorială iar în cazul lipsei acestuia, în cel mai apropiat CÎTA disponibil.
9. Animalele fără stăpân aflate în spațiul public sunt supuse capturării obligatorii în scopurile specificate la alin.(1).
10. Câinii înregistrați, microcipați și identificați cu crotalie unică, aprobată de către STCPA, pot ficapturați numai în următoarele cazuri:
11. pentru aplicarea măsurilor de prevenire și combatere a bolilor infecțioase sau parazitare;
12. pentru acordarea asistenței medical veterinare;
13. în cazul comportamentului agresiv sau periculos față de alte animale sau față de oameni;
14. pentru izolare temporară sau carantină.
15. După efectuarea procedurilor necesare, animalele capturate vor fi plasate în CÎTA pentru adopție, returnate deținătorului legal sau eliberate în habitatul natural, cu excepția animalelor agresive, care prezintă pericol pentru societate și nu pot fi reintegrate în siguranță.
16. Capturarea neautorizată a animalelor fără stăpân este interzisă.
17. Animalele capturate sunt plasate obligatoriu în carantină, pentru o perioadă de 14 zile de la data capturării. După expirarea termenului, acestea vor fi returnate deținătorului, plasate în aziluri de animale, adoptate sau eliberate în habitatul lor natural.
18. Capturarea sau eliberarea animalelor fără stăpân se efectuează exclusiv în baza unui Aviz de capturare/eliberare, emis de STCPA.
19. Unităților de capturare a animalelor fără stăpân li se interzice capturarea:
20. să acționeze fără avizul de capturare STCPA;
21. să captureze animalele direct de la persoane fizice sau juridice;
22. Unitățile de capturare sunt obligate să țină o evidența zilnică a animalelor capturate.
23. Regulamentul privind capturarea animalelor fără stăpân se aprobă prin Ordinul Ministerului Agriculturii și Industriei Alimentare.
24. **Întreținerea și returnarea**
25. Întreținerea animalelor în aziluri improvizate, amenajate în case de locuit și zone rezidențiale este interzisă.
26. Animalele plasate în CÎTA sau în aziluri sunt supuse următoarelor măsuri:
27. acordarea asistenței medical veterinare;
28. izolarea sau carantina, la necesitate;
29. identificarea și înregistrarea animalului.
30. Returnarea animalului către deținătorul său sau înstrăinarea către un nou proprietar, se efectuează exclusiv în baza unui certificat medical veterinar care atestă starea de sănătate a animalului.
31. Modalitatea de organizare și funcționare CÎTA și azilurilor este aprobată prin Regulamentul de deținere a animalelor de companie ~~elaborat de Ministerul Agriculturii și Industriei Alimentare și aprobat de Guvern.~~

**Sectiunea a 3-a**

**Utilizarea animalelor de companie în activități publice și recreative**

1. **Cerințe generale**
2. Utilizarea animalelor de companie în activități publice și recreative, precum publicitate, spectacole, expoziții, competiții și alte manifestări similare, nu trebuie să pună în pericol viața, sănătatea și bunăstarea sau să le provoace suferințe ori să contravină caracteristicilor biologice și fiziologice ale speciei.

(2) Utilizarea animalelor în activitățile specificate la alin. (1) este interzisă în următoarele cazuri:

1. utilizarea animalelor bolnave, în ultimele etape ale gestației, subnutrite, cu excepția, înregistrării reportajelor și documentarelor video sau fotografiere;
2. utilizarea animalelor, care nu suportă bine condițiile de captivitate, spațiile închise, antrenamentul forțat;
3. utilizarea oricăror substanțe sau procedee de dopaj pentru creșterea sau diminuarea performanțelor naturale ale animalelor;
4. utilizarea animalelor cu comportament agresiv care poate pune în pericol sănătatea sau siguranța altora;
5. utilizarea animalelor imediat după transportare îndelungată, fără o perioadă corespunzătoare de odihnă și recuperare.

(3) Persoanele fizice și juridice care desfășoară activități specificate la alin.(1) trebuie să dețină autorizare sanitar veterinară.

(4) Se interzice producerea, reproducerea, distribuirea și difuzarea a materialelor audiovizuale care promovează cruzimea față de animale sau exploatarea acestora în mod neadecvat în cadrul acestor activități.

(5) Regulamentul privind utilizarea animalelor de companie în activități publice și recreativese aprobă de către Guvern.

1. **Terapia asistată de animale**
2. Animalele utilizate pentru terapia asistată de animale (TAA) și activitățile recreative asistate de animale (AERAA) trebuie să fie sănătoase, vaccinate, înregistrate, deținând un certificat eliberat de un medic veterinar.
3. TAA și AERAA pot fi practicate în spitale, centre de reabilitare, case de odihnă, grădinițe, instituții de învățământ școlar de toate nivelurile, instituții penitenciare, centre de îngrijire paliative și reabilitare precum și în alte instituții de asistență socială .
4. Se interzice utilizarea animalelor sălbatice, exotice și a puilor de animale în activități TAA și AERAA.
5. **Eutanasia**
6. Eutanasia animalelor sănătoase și viabile din punct de vedere al funcțiilor fiziologice este interzisă.
7. Eutanasia animalelor este permisă în cazurile prevăzute la alin.(6) și se realizează cu respectarea următoarelor cerințe:
8. utilizarea metodelor~~,~~ care să asigure minimizarea suferinței fizice și psihice a animalului, ținând cont de mărimea, caracteristicile fiziologice și anatomice ale acestuia; inducerea animalului cu anestezie generală profundă pentru pierderea imediată a conștiinței, după care survine moartea;
9. eutanasia se efectuează exclusiv de un medic veterinar autorizat sau de un felcer veterinar sub supravegherea medicului veterinar, cu excepția cazurilor de urgență, când nu poate fi obținut ajutorul rapid al unui medic veterinar.
10. Eutanasia animalelor în prezența altor animale este interzisă.
11. Persoana responsabilă de eutanasie trebuie să se asigure că animalul este mort înainte de a proceda la orice altă operațiune ulterioară.
12. În urma eutanasiei, medicul veterinar constată moartea animalului și emite certificatul de deces la solicitarea deținătorului, urmată de radierea animalului din SIA RAC.
13. Animalele capturate pot fi supuse eutanasiei numai în următoarele cazuri excepționale:
14. pentru a pune capăt suferințelor ale animalelor neviabile, în cazul diagnosticării unei boli grave incurabile, stabilite de un medic veterinar;
15. în cazul consecințelor ireversibile ale unui traumatism acut, incompatibile cu viața animalului stabilite de un medic veterinar.
16. Este interzisă efectuarea eutanasiei animalelor sănătoase sau bolnave, dar tratabile și viabile, la solicitarea deținătorilor acestora.
17. Neutralizarea cadavrului este permisă numai după constatarea instalării rigidității cadaverice.
18. Înhumarea animalelor se efectuează numai în locuri autorizate, cu notificarea prealabilă a STCPA.
19. Incinerarea și coincinerarea cadavrelor animalelor se efectuează exclusiv de către operatori autorizați, în conformitate cu prevederile legislației;

**Capitolul VI.**

**TRATAREA ȘI PROTECȚIA ANIMALELOR**

**Secțiunea 1.**

**Protecția animalelor împotriva tratării cu cruzime**

1. **Interzicerea tratării cu cruzime a animalelor**
2. Se interzice cruzimea față de animale, inclusiv, dar fără a se limita la, următoarele acțiuni:
3. lovirea, schingiuirea, torturarea, arderea, înecarea, electrocutarea, strangularea, rănirea, vătămarea corporală, otrăvirea, mutilarea sau uciderea animalului cu intenție;
4. provocarea durerii, suferințelor fizice sau psihice animalelor prin orice mijloc, precum și administrarea medicamentelor de uz veterinar interzise;
5. utilizarea metodelor agresive sau dureroase în dresaj, precum lovirea, șocurile electrice sau alte stimulente dureroase;
6. abandonarea animalelor în condiții în care nu își pot asigura supraviețuirea sau într-o situație care pune viața acestora în pericol;
7. privarea deliberată de hrană, apă, adăpost, asistență medical veterinară sau de libertatea minimă de mișcare necesară;
8. efectuare intervenţiilor chirurgicale, destinate modificării aspectului unui animal sau altor scopuri necurative, cum ar fi codotomia, cuparea urechilor, secţionarea corzilor vocale, ablaţia ghearelor, coltilotul ciocului şi dinţilor;
9. transportarea în condiții necorespunzătoare necesităților fiziologice ale speciei, care pun în pericol viața sau integritatea animalului;
10. ținerea în captivitate în spații improprii sau necorespunzătoare necesităților fiziologice ale speciei;
11. administrarea de substanțe sau tratamente în scopul modificării nivelului natural al performanței animalului
12. zoofilia;
13. practicarea tirului pe animale;
14. folosirea armelor cu tranchilizant în alte situaţii decât pentru imobilizarea animalelor;
15. efectuarea eutanasiei într-un mod inuman, prin utilizarea de medicamente sau metode interzise de legislația în vigoare;
16. legarea animalelor de vehicule aflate în mișcare;
17. ținerea unui animal în lesă astfel încât să poată provoca răni sau alte vătămări sănătății animalului;
18. utilizarea animalelor în ritualuri;
19. înhumarea sau incinerarea animalelor vii, aflate în stare de semi-conștiență sau în agonie;
20. săvârșirea altor acțiuni sau omisiuni care provoacă sau produc rănire, deces sau creează suferințe fizice, precum și psihice unui animal, cu excepția cazurilor în care astfel de acțiuni au fost efectuate în scop de tratament sau în scop experimental.
21. Nu constituie tratamente cu cruzime, în sensul prezentei legi:

a) sterilizarea animalelor;

b) eliberarea animalelor în habitatul natural, în conformitate cu Programul național de control și supraveghere epidemiologică (CSVE) ;

c) acțiunea unei persoane manifestată prin rănirea sau uciderea unui animal, în caz de autoapărare, dacă animalul a atacat și fapta a fost necesară pentru protejarea vieții sau integrității corporale a persoanei ori a altei persoane;

d) utilizarea animalelor în scopuri experimentale sau științifice, în condițiile prevăzute de Legea nr. 211/2017 privind protecția animalelor folosite în scopuri experimentale sau în alte scopuri științifice.

**Secțiunea 2.**

**Măsuri de prevenire**

1. **Măsuri de prevenire a cruzimii**
2. În scopul prevenirii și combaterii cruzimii și relelor tratamente aplicate animalelor, pot fi dispuse următoarele măsuri:
3. îndepărtarea temporară a animalului de la deținător;
4. confiscarea animalului, în condițiile legii;
5. interzicerea dreptului de a deține animale;
6. interzicerea utilizării animalelor în activități publice și recreative;
7. aplicarea unor măsuri urgente de protecție a animalului, stabilite de către autoritățile cu competențe în domeniul protecției animalelor.
8. Instituțiile cu competențe de control și supraveghere în domeniul protecției animalelor, transmit Agenției informațiile referitoare la persoanele față de care au fost aplicate măsurile prevăzute la alin. (1), în vederea înregistrării și actualizării acestora în SIA RAC.
9. Deținătorul animalului are dreptul de a contesta măsurile aplicate, în condițiile legii. Depunerea contestației nu suspendă executarea acestora.
10. **Plasarea temporară a animalului în custodie**
11. În cazul în care animalul se află în condiții improprii de întreținere, fără să fie întrunite temeiurile legale pentru confiscare acestuia, autoritatea competentă poate dispune, pe o perioadă determinată, plasarea temporară a animalului în custodia într-un azil autorizat sau CÎTA.
12. Plasarea temporară este dispusă:

1) pentru o perioadă de până la 30 de zile calendaristice, cu posibilitatea prelungirii justificate de circumstanțele cazului;

2) cu notificarea deținătorului privind obligațiile și măsurile necesare pentru asigurarea îngrijirii adecvate a animalului.

1. Cheltuielile aferente întreținii, tratamentului medical veterinar și transportului animalului pe durata plasării temporare vor fi puse în sarcina deținătorului, conform deciziei autorității competente sau hotărârii judecătorești.
2. După expirarea termenului de plasare temporară și remedierea situației, animalul este returnat deținătorului, cu condiția respectării standardelor minime de bunăstare.
3. Suplimentar, la cazurile de aflare într-o situație de pericol iminent definite în noțiune, situații de pericol iminent sunt următoarele:
4. animal care a fost rănit, schingiuit sau supus zoofiliei;
5. animal care a fost implicat în lupte între animale sau cu animale sau dresaj violent;
6. cazuri de cruzime documentate prin probe.

(6) În cazul în care, un animal se află în situație de pericol iminent în conformitate cu prevederile alin. (5), organele abilitate specificate la alin. (7) vor îndepărta imediat animalul cu plasare temporară a acestuia în azil sau CÎTA.

(7) Confiscarea temporară a unui animal se efectuează de către următoarele autorități:

1. subdiviziunea teritorială a poliției;
2. Agenția;
3. STCPA.

(8) Animalul confiscat va fi plasat temporar până la luarea unei decizii:

1. în azil sau CÎTA, în cazul în care acest animal este un animal de companie;
2. într-un azil de animale dacă animalul a fost utilizat în scopuri de divertisment;
3. persoanei fizice sau juridice, care și-a exprimat acordul cu semnarea obligatorie a acordului de întreținere, precum și deține condiții de întreținere necesare în conformitate cu prevederile prezentei legi.

(9) Costurile pentru întreținerea temporară până la luarea unei decizii cu referire la transportarea, întreținerea și tratamentul necesar al unui animal, precum și cheltuielile de judecată, sunt suportate de către deținătorul, împotriva căruia a fost aplicată măsura,

(10) Organele abilitate specificate la alin. (7) nu aplică măsura de plasare temporară a unui animal într-un azil, în cazul în care constată că situația de pericol nu a fost cauzată de către deținătorul animalului.

1. **Măsuri de monitorizare și remediere**

(1) În cazul în care autoritatea competentă constată nereguli privind întreținerea animalului, fără a impune retragerea acestuia, poate dispune aplicarea unei măsuri de monitorizare și remediere, pe o perioadă de până la 90 de zile.

(2) În cadrul măsurii prevăzute la alin.(1), deținătorul are următoarele obligații:

1. să asigure îmbunătățirea condițiilor de întreținere conform recomandărilor medicului veterinar sau ale organului de control;
2. să permită efectuarea vizitelor de monitorizare atât anunțate cât și inopinate;
3. să se prezinte cu animalul la controale medicale veterinare periodice.

(3) Nerespectarea stabilite prin măsura de monitorizare și remediere poate atrage, după caz aplicarea următoarelor sancțiuni:

1. prelungirea perioadei de monitorizare;
2. aplicarea unei amenzi contravenționale;
3. dispunerea confiscării animalului.
4. **Confiscarea animalelor de companie**
5. Confiscarea animalului, cu trecerea dreptului de proprietate asupra acestuia către stat, se dispune în temeiul unei hotărâri judecătorești definitive și se aplică în conformitate cu prevederile legislației în următoarele cazuri:
6. săvârșirea unor fapte de cruzime față de animalele, conform prevederilor prezentei legi;
7. existența unui pericol iminent și dovedit pentru viața animalului sau pentru siguranța persoanelor, generat de păstrarea animalului la deținător ;
8. deținerea sau întreținerea de animalele aparținând unor specii interzise prin lege;
9. aplicarea față de deținător a măsurilor prevăzute la art.31.
10. Animalele care fac obiectul confiscării sunt transmise în custodia și îngrijirea, în conformitate cu art. 28 alin. (8), în vederea asigurării protecției, tratamentului medical veterinar și bunăstării acestora.
11. **Interzicerea deținerii animalelor**
12. Persoanelor condamnate definitiv pentru săvârșirea faptelor de cruzime față de animale, li se poate interzice, prin hotărâre judecătorească definitivă, dreptul de a deține animale, pe o durată cuprinsă între 1 și 5 ani, în funcție de gravitatea faptei și pericolul social al acesteia.
13. Interdicția deținerii animalelor poate fi dispusă ca măsură complementară în cadrul procedurilor penale, în cazul în care există un risc justificat că persoana reprezintă un pericol pentru viața, sănătatea și bunăstarea animalelor.
14. La aplicarea interzicerii deținerii animalelor ca pedeapsă complimentară, termenul acesteia se calculează din momentul executării pedepsei principale.
15. În perioada aplicării interdicției, organele abilitate specificate la art.28 alin. (7) pot verifica respectarea acesteia, inclusiv prin controale inopinate, în condițiile legii.
16. **Procedura de returnare a animalelor**

(1) Animalul este returnat în cazul încetării procesului penal sau contravențional, precum și în cazul lipsei unei hotărâri judecătorești definitive de confiscare a animalului pentru cazurile specificate la art. 30.

(2) În cazul animalelor pierdute, deținătorii se pot adresa la STCA și CÎTA.

(3) Animalul pierdut, care prezintă semne de proprietate, în lipsa locurilor sau condițiilor de întreținere într-un CÎTA sau azil poate fi transmis pentru întreținere temporară unei persoane fizice sau juridice, care și-a exprimat acordul, în baza unui contract de întreținere.

(4) La returnarea animalului, deținătorul prezintă probe, care pot confirma deținerea în posesia acestuia.

(5) În cazul în care deținătorul nu îndeplinește condițiile menționate la alin. (1), autoritatea competentă notifică oficial persoana vizată și acordă un termen suplimentar de până la 5 zile lucrătoare pentru remedierea situației.

(6) Dacă animalul nu este revendicat în termenul prevăzut, autoritatea competentă:

a) transmite animalul unei organizații de protecție a animalelor recunoscute legal; sau

b) inițiază procedura de dare în adopție responsabilă, în condițiile prevăzute de lege.

(7) Returnarea animalului se poate refuza în următoarele situații:

a) dacă există dovezi că animalul a fost supus cruzimii, neglijenței grave sau tratamentului abuziv;

b) dacă persoana solicitantă a fost sancționată anterior pentru fapte de cruzime față de animale;

c) dacă animalul este utilizat în activități ilegale sau periculoase interzise prin lege.

(8) În cazul refuzului de returnare, autoritatea competentă întocmește un act administrativ motivat, care poate fi contestat în condițiile Codului administrativ al Republicii Moldova nr.116/2018.

(9) Autoritățile competente colaborează cu instituțiile de evidență veterinară și cu organizațiile de protecție a animalelor pentru facilitarea returnării în condiții sigure, cu respectarea drepturilor animalului și a deținătorului.

**Capitolul VII.**

**DISPOZIȚII FINALE ȘI TRANZITORII**

1. Dispoziții tranzitorii
2. Animalele de companie se înregistrează în SIA RAC în conformitate cu prevederile art. 15 alin. (1) fără a depăși un termen de 12 luni în mediul rural și 24 de luni în mediul urban de la data intrării în vigoare a prezentei legi.
3. Carnetul de sănătate sau pașaportul animalului de companie, certificatul de origine pentru rasele de câini care implică o responsabilitate specială, precum și certificatul de absolvire a unui curs chinologic, emise anterior intrării în vigoare a prezentei legi, rămân valabile.
4. Dispoziții finale
5. Prezenta lege intră în vigoare peste 24 luni de la data publicării în Monitorul Oficial al Republicii Moldova.

(2) Guvernul în termen de 24 luni de la publicarea prezentei legi:

1. va aproba Programul național privind reglementarea efectivului animalelor fără stăpân;
2. va asigura crearea Registrului animalelor de companie și va aproba Regulamentul cu privire la ținerea Registrului respectiv:
3. va adopta actele normative necesare pentru executarea prezentei legi

**PREȘEDINTELE PARLAMENTULUI**

**Anexa nr.1**

**Rasele de câini care necesită o responsabilitate specială**

|  |  |
| --- | --- |
| **Nr** | **Denumirea rasei** |
| 1. | SAINT MIGUEL CATTLE DOG |
| 2. | ATLAS MOUNTAIN DOG (AIDI) |
| 3. | AMERICAN BULLDOG |
| 4. | AMERICAN STAFFORDSHIRE TERRIER |
| 5. | DOGO ARGENTINO |
| 6. | DOGUE DE BORDEAUX |
| 7. | BERGER DE BEAUCE |
| 8. | BROHOLMER |
| 9. | ROMANIAN BUCOVINA SHEPHERD |
| 10. | BULLMASTIFF |
| 11. | BOERBOEL |
| 12. | BANKHAR DOG |
| 13. | DOBERMANN |
| 14. | PRESA CANARIO |
| 15. | CAUCASIAN SHEPHERD DOG |
| 16. | PRESA CANARIO |
| 17. | KANGAL SHEPHERD DOG |
| 18. | ITALIAN CANE CORSO |
| 19. | CASTRO LABOREIRO DOG |
| 20. | KOMONDOR |
| 21. | KARST SHEPHERD DOG |
| 22. | KUVASZ |
| 23. | LEONBERGER |
| 24. | MAREMMA AND THE ABRUZZES SHEEPDOG |
| 25. | MAJORCA SHEPHERD DOG |
| 26. | MASTIFF |
| 27. | SPANISH MASTIFF |
| 28. | PYRENEAN MASTIFF |
| 29. | TIBETAN MASTIFF |
| 30. | MOSCOW WATCHDOG |
| 31. | BOXER |
| 32. | GREAT DANE |
| 33. | NEAPOLITAN MASTIFF |
| 34. | BELGIAN SHEPHERD DOG |
| 35. | EAST EUROPEAN SHEPHERD |
| 36. | DUTCH SHEPHERD DOG |
| 37. | WHITE SWISS SHEPHERD DOG |
| 38. | GERMAN SHEPHERD DOG |
| 39. | TATRA SHEPHERD DOG |
| 40. | PORTUGUESE SHEEPDOG |
| 41. | ROMANIAN CARPATHIAN SHEPHERD DOG |
| 42. | RAFEIRO OF ALENTEJO |
| 43. | RHODESIAN RIDGEBACK |
| 44. | ROTTWEILER |
| 45. | ST.BERNARD |
| 46. | SAARLOOS WOLFHOND |
| 47. | SLOVAKIAN CHUVACH |
| 48. | CENTRAL ASIA SHEPHERD DOG |
| 49. | BOSNIAN AND HERZEGOVINIAN-CROATIAN-SHEPHERD DOG |
| 50. | TOSA |
| 51. | FILA BRASILEIRO |
| 52. | RUSSIAN BLACK TERRIER |
| 53. | CIMARRON URUGUAYO |
| 54. | CZECHOSLOVAKIAN WOLFDOG |
| 55. | BOHEMIAN SHEPHERD DOG |
| 56. | SHAR PEI |
| 57. | YUGOSLAVIAN SHEPHERD DOG-SHARPLANINA |
| 58. | ESTRELA MOUNTAIN DOG |
| 59. | SOUTH RUSSIAN SHEPHERD DOG |
| 60. | Metișii raselor din pct. 1-59 |

**Anexa 2**

**Lista raselor de câini potențial periculoși interzise pentru creșterea și reproducerea**

|  |  |
| --- | --- |
| Nr | **Denumirea rasei** |
| 1. | AKBASH DOG |
| 2. | AMERICAN BANDOG |
| 3. | CAMPEIRO BULLDOG |
| 4. | BULLY KUTTA |
| 5. | ALAPAHA BLUE BLOOD BULLDOG |
| 6. | AMERICAN BANDOG |
| 7. | WOLFDOG HYBRID |
| 8. | WOLFDOG |
| 9. | GULL DONG |
| 10. | BULLMASTIFF |
| 11. | CAUCASIAN SHEPHERD DOG |
| 12. | AMERICAN PIT BULL TERRIER |
| 13. | Metișii raselor din pct. 1-12 |

**Anexa nr.3**

**Reguli și standarde minime pentru platformele electronice online sau a site-urilor web pentru** **comerțul electronic a animalelor de companie, inclusiv exotice**

(1) Platformele de comerț electronice care publică anunțuri de vânzare a animalelor de companie, inclusiv exotice se obligă să identifice strict persoanele care vor să publice anunțuri privind vânzarea animalelor și să solicite următoarele date de la comercianți:

1. numele prenumele sau denumirea organizației
2. ID buletinului de identitate sau IDNP-ul organizației
3. adresa
4. numărului telefonului de contact
5. poșta electronică
6. alte date

(2) Anunțurile de vânzare trebuie verificate înainte de publicare (verificate de inteligența umană sau artificială).

(3) Marketing-ul cu animale nu trebuie să fie îndreptat către copii și nici promovat ca un cadou.

(4) Cerințe față de animalele expuse spre vânzare:

1) să fie vaccinat împotriva rabiei;

2)vârsta minimă absolută de livrare: 12 săptămâni pentru câini, 14 săptămâni pentru pisici;

3) să fie înregistrat în SIA RAC.

(5) Anunțul cuprinde:

1. informații despre vânzătorul, este un operator privat, profesional sau un operator necomercial;
2. numărul microcipului animalului (în caz în care animal supus înregistrării obligatorii):
3. ID-ul anunțului;
4. numele vânzătorului;
5. tipul și rasa animalului, în cazul câinilor și pisicilor, informații cu privire la faptul dacă animalul este de rasă pură (informațiile despre rasă, să fie confirmată de o poză a certificatului de origine);
6. fotografia pașaportului animalului;
7. vârsta sau data nașterii animalului, dacă se cunoaște;
8. localizarea în Republica Moldova (locul aflării);
9. țara de origine și data importului în Moldova, dacă animalul este importat din străinătate.

(6) Platformele de comerț electronic blochează comercianții care încearcă în mod repetat să posteze anunțuri interzise.

(7) Platformele de cumpărături online asigură, că animalele nu sunt anunțate pentru livrare prin poștă.

(8) Platformele de comerț electronic raportează autorităților despre vânzătorii suspecți, sau cei care vor să vândă animale pentru luptă.